

**Επανεκκίνηση**

Ισχυροί Δήμοι. Κάθε μέρα, δίπλα στον πολίτη

**Εισήγηση Προέδρου**

**Επιτροπής Παιδείας & Αθλητισμού**

Σπύρου Σταματόπουλου

Δημάρχου Συκιωνιών

Προσυνεδριακός Διάλογος

Ηράκλειο, 10 Οκτωβρίου 2024

*Αγαπητές Συναδέλφισσες, Αγαπητοί Συνάδελφοι*

Με αφορμή, τον επερχόμενο προσυνεδριακό διάλογο ενόψει του Συνεδρίου της ΚΕΔΕ, αλλά και τις διαχρονικές προκλήσεις που αντιμετωπίζουν οι δήμοι στο πλαίσιο των αρμοδιοτήτων τους, στον τομέα τόσο της παιδείας όσο και του αθλητισμού, επισημαίνουμε την αναγκαιότητα να εξεταστούν τα παρακάτω ζητήματα Παιδείας και Αθλητισμού. Αφορούν κυρίως στη χρηματοδότηση και στη βιωσιμότητα των υποδομών και των προγραμμάτων που παρέχονται σε τοπικό επίπεδο.

1. **Σχολικές Καθαρίστριες**

# Παιδεία

Οι Σχολικές Καθαρίστριες επιτελούν ένα κρίσιμο έργο, καλύπτοντας πάγιες και διαρκείς ανάγκες στον τομέα της καθαριότητας και υγιεινής των σχολικών μονάδων. Ως εκ τούτου κρίνεται απαραίτητη η μονιμοποίησή τους, ώστε να εργάζονται με πλήρες ωράριο, προκειμένου να ανταποκρίνονται αποτελεσματικά στις αυξημένες απαιτήσεις των σχολείων, καθώς οι υπηρεσίες που παρέχουν είναι ουσιαστικής σημασίας για τη δημόσια εκπαίδευση. Η κάλυψη της δαπάνης πρέπει να γίνεται εξ ολοκλήρου από τον κρατικό προϋπολογισμό ή με σχετική αύξηση των ΚΑΠ, ώστε με αυτόν τον τρόπο να διασφαλιστεί η σταθερότητα των θέσεων τους και η επαρκής αμοιβή τους, χωρίς να επιβαρύνονται οι δήμοι με επιπλέον δαπάνες.

## Πρόσθετες χρηματοδοτήσεις για τις λειτουργικές ανάγκες των σχολείων

Οι υπάρχουσες χρηματοδοτήσεις, δεδομένης μάλιστα της εκτόξευσης του

ενεργειακού κόστους, δεν επαρκούν για την κάλυψη των βασικών λειτουργικών εξόδων, όπως η ηλεκτρική ενέργεια, το πετρέλαιο θέρμανσης ή το αέριο, οι

τηλεφωνικές συνδέσεις και οι συνδέσεις ίντερνετ, καθώς και άλλα λειτουργικά έξοδα των σχολείων. Η υποχρεωτική χρηματοδότηση από τους δήμους για την κάλυψη αυτών των αναγκών δημιουργεί στρεβλώσεις και θέτει σε κίνδυνο άλλες σημαντικές λειτουργίες. Είναι απαραίτητο να διεκδικήσουμε πρόσθετη χρηματοδότηση για τις λειτουργικές ανάγκες των σχολικών μονάδων.

## Ανάπλαση αύλειων χώρων

Έχει παρατηρηθεί έλλειψη ή/και διακοπή των χρηματοδοτήσεων για την

ανάπλαση των αύλειων χώρων στα σχολεία Πρωτοβάθμιας και Δευτεροβάθμιας

Εκπαίδευσης. Αυτή η επένδυση είναι κρίσιμη για την ασφάλεια και την ανάπτυξη των παιδιών. Πρέπει να ασκήσουμε πίεση για την επαναφορά των σχετικών προγραμμάτων χρηματοδότησης.

## Δημιουργία Πολυλειτουργικών Σχολικών Χώρων για Εξωσχολικές Δραστηριότητες

Προτείνεται η ανάπτυξη σχολικών χώρων που μπορούν να φιλοξενούν

εξωσχολικές δραστηριότητες, όπως πολιτιστικές εκδηλώσεις, αθλητικές δράσεις και εκπαιδευτικά προγράμματα για την τοπική κοινότητα. Αυτές οι υποδομές μπορούν να αξιοποιηθούν από τη σχολική κοινότητα εκτός σχολικού ωραρίου, προάγοντας την αλληλεπίδραση με την τοπική κοινωνία και την εμπλοκή των μαθητών σε δραστηριότητες δημιουργικότητας και κοινωνικής προσφοράς.

## Χρηματοδοτήσεις για κτηριακές υποδομές, συντήρηση και επισκευές

Πολλά σχολικά κτήρια είναι πλέον παλαιά και παρουσιάζουν σοβαρά προβλήματα συντήρησης. Χρειάζεται να προχωρήσουμε σε συστηματική αναβάθμιση των κτηριακών υποδομών, τόσο στο πλαίσιο της αντισεισμικής θωράκισης όσο και στο πλαίσιο της αισθητικής και λειτουργικής αναβάθμισης. Μέσω στοχευμένων χρηματοδοτήσεων θα μπορούμε να διασφαλίσουμε ασφαλείς και λειτουργικούς χώρους μάθησης για τα παιδιά μας.

Πρόβλεψη κονδυλίου για έλεγχο πυρασφάλειας και στατικής επάρκειας των σχολικών κτηρίων.

Προτείνεται επίσης η δημιουργία της ειδικότητας του σχολικού συντηρητή και ένταξη του στις οργανικές θέσεις κάθε σχολικής μονάδας. Εκτιμάται ότι θα υπάρξει μέχρι και 40% εξοικονόμηση στις ετήσιες δαπάνες συντήρησης των σχολικών συγκροτημάτων.

## Προώθηση της Ψηφιακής Εκπαίδευσης και Τηλεκπαίδευσης

Με την εμπειρία που αποκτήθηκε από την πανδημία, είναι σημαντικό να

επενδύσουμε σε τεχνολογίες ψηφιακής εκπαίδευσης. Προτείνεται η ανάπτυξη ψηφιακών εργαλείων που θα επιτρέπουν την απομακρυσμένη διδασκαλία και την πρόσβαση σε εκπαιδευτικό υλικό, ιδιαίτερα σε περιπτώσεις ανάγκης, όπως σε απομακρυσμένες περιοχές ή σε καταστάσεις έκτακτης ανάγκης. Η

συνεχιζόμενη επένδυση στην τηλεκπαίδευση θα επιτρέψει την ευελιξία και τη διαρκή αναβάθμιση των σχολικών μονάδων.

## Αναβάθμιση ηλεκτρονικού εξοπλισμού στα σχολεία

Η σύγχρονη εκπαιδευτική διαδικασία απαιτεί, όπως είπαμε, την ενσωμάτωση της τεχνολογίας και στην καθημερινή διδασκαλία. Ωστόσο, ο υφιστάμενος εξοπλισμός στα σχολεία είναι ανεπαρκής και σε μεγάλο βαθμό παρέχεται με χρηματοδοτήσεις από τα ταμεία των δήμων. Είναι επιτακτική ανάγκη να διεκδικήσουμε νέα προγράμματα χρηματοδότησης για την αναβάθμιση του

τεχνολογικού εξοπλισμού, με στόχο τη βελτίωση της εκπαιδευτικής εμπειρίας και την προσαρμογή στις σύγχρονες απαιτήσεις.

1. **Κυκλοφοριακή Αγωγή στην Πρωτοβάθμια Εκπαίδευση**. Προτείνουμε την καθιέρωση ενός ολοκληρωμένου προγράμματος

κυκλοφοριακής αγωγής στα σχολεία της πρωτοβάθμιας εκπαίδευσης, το οποίο θα ενταχθεί ως αναπόσπαστο μέρος του εκπαιδευτικού προγράμματος. Μέσα από τη συστηματική διδασκαλία κανόνων οδικής ασφάλειας και τη βιωματική μάθηση, τα παιδιά θα αποκτήσουν βαθύτερη κατανόηση των κινδύνων που υπάρχουν στον δρόμο, αλλά και της σημασίας του σεβασμού των κανόνων κυκλοφορίας. Με αυτόν τον τρόπο, θα διαμορφώσουμε από νεαρή ηλικία σωστές αντιλήψεις και υπεύθυνες συμπεριφορές, οδηγώντας μακροπρόθεσμα στη δημιουργία ευσυνείδητων οδηγών.

Προτείνεται η ένταξη των Πάρκων Κυκλοφοριακής Αγωγής στους

προϋπολογισμούς των σχολικών επιτροπών δεδομένου πώς μόνο ή κυρίως σχολεία τα χρησιμοποιούν στη διάρκεια της σχολικής χρονιάς. Ενίσχυση με προσωπικό των Πάρκων Κυκλοφοριακής Αγωγής.

## Σχολικοί Τροχονόμοι

Η παρουσία σχολικών τροχονόμων είναι απαραίτητη για την ασφάλεια των μαθητών, ειδικά κατά τις ώρες προσέλευσης και αποχώρησης από τα σχολεία.

Δεδομένου του ζωτικού ρόλου που επιτελούν, είναι σημαντικό οι θέσεις αυτές να καλύπτονται επαρκώς. Προτείνεται η κάλυψη των σχετικών δαπανών από τον κρατικό προϋπολογισμό, ώστε να εξασφαλιστεί η σταθερή και συνεπής

λειτουργία, καθώς και η μακροπρόθεσμη διατήρηση του θεσμού των σχολικών τροχονόμων.

## Αποχαρακτηρισμός Κλειστών Σχολείων και αξιοποίησή τους για άλλους σκοπούς

Είναι γεγονός, ότι πολλά σχολεία σε αρκετούς δήμους, κυρίως ορεινούς ή μειονεκτικούς, παραμένουν κλειστά και αναξιοποίητα λόγω μείωσης του μαθητικού πληθυσμού ή άλλων δημογραφικών αλλαγών. Αυτό οδηγεί σε παρακμή των εγκαταστάσεων και σπατάλη πόρων. Ο αποχαρακτηρισμός τους και η αξιοποίησή τους για άλλους σκοπούς αποτελεί μια λογική, αποδοτική και βιώσιμη πρόταση για την αναζωογόνηση αυτών των ανενεργών κτιρίων.

Τα κτήρια αυτά θα μπορούσαν να μετατραπούν σε κέντρα κοινωνικών υπηρεσιών, πολιτιστικά κέντρα, χώρους εκπαίδευσης ενηλίκων, δομές για

νεανικές δραστηριότητες ή ακόμα και σε χώρους στέγασης άλλων δημόσιων υπηρεσιών. Με αυτόν τον τρόπο, όχι μόνο θα αξιοποιηθούν οι ήδη υπάρχουσες υποδομές, αλλά θα δοθεί νέα ζωή στις τοπικές κοινότητες, καλύπτοντας ποικίλες κοινωνικές και πολιτιστικές ανάγκες.

Γι’ αυτό το λόγο προτείνουμε να νομοθετηθεί ο αποχαρακτηρισμός και η αλλαγή χρήση των ανενεργών σχολικών κτηρίων με μια εύκολη διαδικασία ώστε να αποδεσμευτεί το κτηριακό δυναμικό, εξοικονομώντας πόρους και προάγοντας τη βιώσιμη διαχείριση των δημόσιων χώρων.

## Επανασύσταση και λειτουργία Σχολικών Επιτροπών Α/θμιας και Β/θμιας Εκπ/σης

Η επανασύσταση και λειτουργία των Σχολικών Επιτροπών, οι οποίες καταργήθηκαν με τον νόμο 5056/2023, θεωρείται από πολλούς Δήμους ως απαραίτητη για την αποτελεσματική διαχείριση και επίλυση των καθημερινών

ζητημάτων που αφορούν τα σχολεία. Οι Σχολικές Επιτροπές οι οποίες είχαν ως κύριο ρόλο τη συνεργασία μεταξύ γονέων, εκπαιδευτικών και δημοτικών αρχών, διασφάλιζαν τη γρήγορη αντιμετώπιση προβλημάτων που σχετίζονται με τη

λειτουργία των σχολικών μονάδων.

Έτσι επιτυγχάνονταν μια συμμετοχική διαδικασία στη λήψη αποφάσεων, καθώς και καλύτερη κατανομή των πόρων για τη βελτίωση των υποδομών και των συνθηκών μάθησης. Η επαναφορά τους εκτιμάται ότι θα ενισχύσει το προαναφερόμενο πλαίσιο καθώς και την επικοινωνία και τη συνεργασία όλων των εμπλεκόμενων φορέων (γονείς, εκπαιδευτικοί, δημοτικές αρχές).

1. **Ενίσχυση της λειτουργίας του Δημοτικού Κοινωνικού Φροντιστηρίου** Επιχορήγηση της λειτουργίας κοινωνικού φροντιστηρίου στους Δήμους που αυτό λειτουργεί με σκοπό την έμμεση ενίσχυση των οικογενειών που το χρησιμοποιούν.

## Ψυχοκοινωνική Υποστήριξη Μαθητών και Εκπαιδευτικών

Με την αυξανόμενη πίεση, καθώς και τα περιστατικά ενδοσχολικής βίας, που αντιμετωπίζουν τόσο οι μαθητές όσο και οι εκπαιδευτικοί, είναι σημαντικό να ενσωματωθούν προγράμματα ψυχοκοινωνικής υποστήριξης στις σχολικές μονάδες. Προτείνεται η δημιουργία μόνιμων δομών συμβουλευτικής και

ψυχολογικής υποστήριξης εντός των σχολείων, σε συνεργασία με ειδικούς

ψυχολόγους και κοινωνικούς λειτουργούς. Αυτές οι υπηρεσίες θα μπορούν να βοηθήσουν τους μαθητές να διαχειρίζονται το άγχος και άλλες ψυχολογικές δυσκολίες, ενώ παράλληλα θα στηρίζουν και τους εκπαιδευτικούς στο απαιτητικό τους έργο.

## Εκπαιδευτικά Προγράμματα Περιβαλλοντικής Ευαισθητοποίησης

Η περιβαλλοντική εκπαίδευση είναι αναγκαία για τη διαμόρφωση μιας νέας γενιάς πολιτών με περιβαλλοντική συνείδηση. Προτείνεται η ενίσχυση των προγραμμάτων περιβαλλοντικής ευαισθητοποίησης, με την εισαγωγή

βιωματικών μαθημάτων για την ανακύκλωση, τη διαχείριση φυσικών πόρων και την προστασία του περιβάλλοντος. Οι δράσεις αυτές μπορούν να ενταχθούν στο πλαίσιο ευρύτερων προγραμμάτων κυκλικής οικονομίας και αειφορίας.

## Σχολικά Προγράμματα Υγείας και Διατροφής

Η ευημερία των μαθητών συνδέεται άμεσα με την υγεία και τη σωστή διατροφή. Προτείνεται η εισαγωγή προγραμμάτων υγείας και διατροφής στα σχολεία, με την υποστήριξη ειδικών διατροφολόγων και ιατρών. Τα προγράμματα αυτά μπορούν να εκπαιδεύσουν τους μαθητές σχετικά με τη σημασία της σωστής διατροφής και της άσκησης, προλαμβάνοντας προβλήματα υγείας όπως η παχυσαρκία και ενισχύοντας τη συνολική ευεξία των μαθητών.

## Ενίσχυση των δεσμών με τις φοιτητικές κοινότητες

Αρκετοί δήμοι της χώρας έχουν την ευτυχία να φιλοξενούν πανεπιστήμια, πανεπιστημιακές σχολές ή τμήματα πανεπιστημιακών σχολών.

Οι φοιτητές αποτελούν ένα πολύ σημαντικό συμβολικό κεφάλαιο το οποίο δεν πρέπει να το αντιμετωπίζουμε στενά ωφελιμιστικά στη λογική δηλαδή του ενοικίου ή της κατανάλωσης στην καφετέρια ή στο εστιατόριο.

Μπορούμε να αξιοποιήσουμε τη δυναμική και τις γνώσεις του για να αλλάξουμε σημαντικά πολιτισμικά δεδομένα στους δήμους να διαμορφώσουμε μοντέλα κοινωνικής συμμετοχής με αναπτυξιακό πρότυπο στηριζόμενοι στην επιστημονική τους γνώση και τη διάθεση που θα προκαλέσουμε με το

ενδιαφέρον και την προτροπή μας.

Γι’ αυτό πρέπει να εφαρμόσουμε ελκυστικές πολιτικές με κοινωνικό αποτύπωμα αξιοποιώντας π.χ. το οικιστικό απόθεμα των δήμων δημιουργώντας σε γειτονιές αυτοδιαχειριζόμενα στέκια νεολαίας κ.α .

Πρέπει να φύγομε από τη λογική που ταυτίζει την παιδεία με τη χρησιμότητα και αποσυνδέει τα πανεπιστήμια από τις τοπικές κοινωνικές ανάγκες και στοχεύσεις.

**Στην πρόσφατη συνάντηση** της Εκτελεστικής Επιτροπής της ΚΕΔΕ με τον Πρωθυπουργό και αρμόδιους Υπουργούς στο Μαξίμου ανακοινώθηκε ότι οι Δήμοι θα διαχειριστούν το Πρόγραμμα *«Μαριέττα Γιαννάκου»* προϋπολογισμού 250 εκατ. € για την αναβάθμιση των σχολείων.

Περιμένουμε να ενημερωθούμε ποιες από τις παραπάνω επενδυτικές δαπάνες που προτείνουμε θα είναι επιλέξιμες στο Πρόγραμμα αυτό και **διεκδικούμε την υπογραφή Προγραμματικής Σύμβασης του Υπουργείου Παιδείας με την ΚΕΔΕ** για τη διασφάλιση της συμμετοχής της στην εξειδίκευση και την παρακολούθηση της εφαρμογής του Προγράμματος.

# Αθλητισμός

## Προγράμματα χρηματοδότησης για την ενεργειακή αναβάθμιση των σχολείων και των κλειστών γυμναστηρίων

Η ενεργειακή αναβάθμιση των σχολείων και των αθλητικών εγκαταστάσεων είναι απαραίτητη για την εξοικονόμηση πόρων και την περιβαλλοντική

βιωσιμότητα. Χρειάζεται να ενισχυθούν τα προγράμματα χρηματοδότησης που θα επιτρέψουν την αναβάθμιση αυτή, ειδικά σε κλειστά γυμναστήρια όπου η κατανάλωση ενέργειας είναι υψηλή.

## Νέες χρηματοδοτήσεις για την κατασκευή και συντήρηση αθλητικών χώρων

Υπάρχει ανάγκη για νέες χρηματοδοτήσεις που θα επιτρέψουν την κατασκευή νέων αθλητικών χώρων, αλλά και την επαρκή συντήρηση και επισκευή των

υφιστάμενων εγκαταστάσεων. Οι αθλητικοί χώροι που διαθέτουν οι δήμοι είναι σε πολλές περιπτώσεις παλαιωμένοι και δεν καλύπτουν τις σύγχρονες ανάγκες.

## Αναβάθμιση του προγράμματος «Άθληση για Όλους»

Το πρόγραμμα «Άθληση για Όλους» είναι ιδιαίτερα σημαντικό, ωστόσο με τον τρέχοντα τρόπο λειτουργίας του, είναι δύσκολο να προσληφθούν γυμναστές

λόγω των περιορισμένων οικονομικών απολαβών. Προτείνουμε την αύξηση των αποδοχών και την παροχή κινήτρων, ώστε να διασφαλιστεί η προσέλκυση εξειδικευμένων γυμναστών και επιμορφωτών. Παράλληλα, προτείνουμε η εφαρμογή του προγράμματος να γίνει καθόλη τη διάρκεια του χρόνου και σε όλο το ηλικιακό εύρος.

1. **Ανάπτυξη προγραμμάτων βελτίωσης της ποιότητας ζωής των ηλικιωμένων** Προτείνεται η υλοποίηση ειδικών προγραμμάτων άσκησης για ηλικιωμένους άνω των 60 ετών, σε συνεργασία με κέντρα φροντίδας ηλικιωμένων και άλλες

κοινωνικές δομές του Δήμου. Τα προγράμματα αυτά θα μπορούσαν να

περιλαμβάνουν ήπια άσκηση και φυσική δραστηριότητα προσαρμοσμένη στις ανάγκες των ηλικιωμένων, με στόχο τη βελτίωση της σωματικής και ψυχικής υγείας τους.

1. **Ανάπτυξη προγραμμάτων αθλητικής εκπαίδευσης σε συνεργασία με σχολεία** Η συνεργασία με σχολεία και εκπαιδευτικά ιδρύματα για την ανάπτυξη προγραμμάτων αθλητικής εκπαίδευσης μπορεί να συμβάλει στην ενίσχυση της σωματικής άσκησης στους μαθητές. Προτείνεται η εισαγωγή αθλητικών δραστηριοτήτων και εκδηλώσεων εντός του σχολικού προγράμματος, καθώς και η διοργάνωση σχολικών αγώνων με τη συνεργασία του Δήμου. Η υποστήριξη αυτών των προγραμμάτων μπορεί να έχει μακροχρόνια θετικά αποτελέσματα στη νεολαία.

## Πρόσβαση ΑμεΑ στους αθλητικούς χώρους

Προτείνουμε τη γενναία και στοχευμένη χρηματοδότηση κατά προτεραιότητα,

για τη δημιουργία των απαραίτητων υποδομών που θα εξασφαλίσουν την πλήρη προσβασιμότητα των ατόμων με αναπηρία (ΑμεΑ) σε όλες τις δημοτικές

αθλητικές εγκαταστάσεις. Η πρόσβαση των ΑμεΑ στους αθλητικούς χώρους αποτελεί ζήτημα ίσων δικαιωμάτων και συμπερίληψης, και είναι επιτακτική ανάγκη να ληφθούν τα απαραίτητα μέτρα ώστε να καταστεί δυνατή η

ανεμπόδιστη συμμετοχή τους στις αθλητικές δραστηριότητες.

Η χρηματοδότηση αυτή θα πρέπει να καλύπτει την κατασκευή κατάλληλων ραμπών, ανελκυστήρων, ειδικά διαμορφωμένων αποδυτηρίων και τουαλετών, καθώς και την προμήθεια εξειδικευμένου αθλητικού εξοπλισμού που να ανταποκρίνεται στις ανάγκες των αθλητών με αναπηρία. Παράλληλα, απαιτείται η εκπαίδευση του προσωπικού των αθλητικών εγκαταστάσεων για την υποστήριξη των ΑμεΑ, ώστε να διασφαλιστεί η πλήρης και ισότιμη συμμετοχή τους στις αθλητικές δραστηριότητες.

## Ενεργοποίηση συστήματος voucher στον αθλητισμό

Η ενεργοποίηση ενός συστήματος voucher στον αθλητισμό μπορεί να ενισχύσει τη συμμετοχή παιδιών και ενηλίκων σε αθλητικές δραστηριότητες. Μέσω της παροχής οικονομικών κουπονιών, θα δοθεί η δυνατότητα σε οικογένειες με χαμηλό εισόδημα να εγγράψουν τα παιδιά τους σε αθλητικά προγράμματα και δομές, ενθαρρύνοντας τη μαζική συμμετοχή.

## Ανάπτυξη Mobile Gym (Κινητού Γυμναστηρίου)

Προτείνεται η ανάπτυξη ενός χρηματοδοτικού προγράμματος για τη δημιουργία Mobile Gym (Κινητό Γυμναστήριο) ή "Gym on the Move". Αυτό θα εξυπηρετεί Δήμους με μεγάλη έκταση και απομακρυσμένες κοινότητες που δεν έχουν εύκολη πρόσβαση σε αθλητικές υπηρεσίες. Το κινητό γυμναστήριο θα μπορεί να ταξιδεύει σε αυτές τις περιοχές, παρέχοντας αθλητικές υπηρεσίες και ευκαιρίες άσκησης στους κατοίκους που δεν έχουν πρόσβαση σε μόνιμες εγκαταστάσεις.

1. **Δημιουργία αθλητικών χώρων σε γειτονιές και περιφερειακές περιοχές** Προτείνεται η δημιουργία μικρών αθλητικών χώρων σε γειτονιές και περιφερειακές περιοχές του Δήμου, ώστε να προωθηθεί ο μαζικός αθλητισμός και η καθημερινή άσκηση των πολιτών. Οι χώροι αυτοί μπορούν να

περιλαμβάνουν υπαίθρια γυμναστήρια, γήπεδα 5x5, χώρους τένις ή

ποδηλατόδρομους. Η εγγύτητα αυτών των εγκαταστάσεων θα ενισχύσει την πρόσβαση σε αθλητικές δραστηριότητες για περισσότερους δημότες.

## Υλοποίηση αθλητικών δράσεων για την ενίσχυση της τουριστικής ταυτότητας της πόλης

Η διοργάνωση αθλητικών εκδηλώσεων και μαραθωνίων, όπως και άλλων μεγάλων διοργανώσεων μπορεί να συμβάλει στη διεθνή προβολή της πόλης και στην ενίσχυση της τουριστικής κίνησης. Η επένδυση σε αθλητικά γεγονότα μεγάλου βεληνεκούς θα βοηθήσει τούς Δήμους να εδραιώσουν τη θέση τους ως αθλητικός και τουριστικός προορισμός.

## Προώθηση της πράσινης αθλητικής ανάπτυξης

Προτείνεται η εφαρμογή πολιτικών "πράσινης αθλητικής ανάπτυξης" που θα συνδέουν τον αθλητισμό με την προστασία του περιβάλλοντος. Αυτές οι πολιτικές θα μπορούσαν να περιλαμβάνουν δράσεις όπως την εγκατάσταση

φωτοβολταϊκών συστημάτων σε αθλητικούς χώρους, τη χρήση ανακυκλωμένων

υλικών στις κατασκευές, την ανάπτυξη περιβαλλοντικών εκπαιδευτικών προγραμμάτων για αθλητές και πολίτες, καθώς και την προώθηση της βιώσιμης κινητικότητας μέσω ποδηλασίας ή πεζοπορίας.

## Ενίσχυση της στήριξης αθλητικών συλλόγων και ομάδων τοπικού ενδιαφέροντος

Οι τοπικοί αθλητικοί σύλλογοι αποτελούν σημαντικό πυλώνα για την ανάπτυξη του αθλητισμού στην πόλη. Προτείνεται η ενίσχυση της οικονομικής και

υλικοτεχνικής υποστήριξης αυτών των συλλόγων, ειδικά για ομάδες που συμμετέχουν σε πανελλήνιους και διεθνείς αγώνες. Η συνεργασία με αυτούς τους συλλόγους θα πρέπει να επιδιώκει τη δημιουργία αθλητικών δράσεων ανοιχτών προς την κοινωνία.

## Καλή πρακτική που εφαρμόζεται σε Δήμους παγκοσμίως: «Αθλητικοί πρεσβευτές»

Πολλοί Δήμοι σε όλο τον κόσμο έχουν εισάγει το θεσμό των «Αθλητικών Πρεσβευτών» (Sports Ambassadors), όπου εξέχοντες αθλητές ή πρώην

πρωταθλητές εκπροσωπούν τον Δήμο σε διάφορα αθλητικά γεγονότα, εντός και εκτός της πόλης, προωθώντας την αθλητική κουλτούρα και ενισχύοντας τη συμμετοχή στις τοπικές αθλητικές δραστηριότητες. Αυτό μπορεί να λειτουργήσει ως κίνητρο για τους νέους να συμμετέχουν στον αθλητισμό και να επιφέρει θετική δημοσιότητα στον Δήμο. Προτείνεται η θεσμοθέτηση ενός αντίστοιχου προγράμματος , όπου τοπικοί αθλητές θα αναλαμβάνουν τον ρόλο αυτό,

εμπνέοντας τη νεολαία και υποστηρίζοντας τη διοργάνωση αθλητικών εκδηλώσεων.

**Επίσης, υπενθυμίζουμε** ότι το Διοικητικό Συμβούλιο της ΚΕΔΕ, μετά από εισήγηση της Επιτροπής μας, έλαβε την απόφαση με αριθμό 63/19.02.2021 με την «Πρόταση Μεταρρύθμισης των Δημόσιων Πολιτικών Εκπαίδευσης, Κατάρτισης και Διά Βίου Μάθησης με διεύρυνση του ρόλου της Τοπικής Αυτοδιοίκησης και με στόχο την Ψηφιακή Πολυεπίπεδη Διακυβέρνηση και την **“Μανθάνουσα Έξυπνη Πόλη”**».[1](#_bookmark0)

Η πλειονότητα των προτάσεων που περιλαμβάνονται στο κείμενο αυτό είναι επίκαιρες, περιλαμβανομένης της ανάγκης διεύρυνσης του ρόλου των Δήμων στη Διά Βίου Μάθηση, σε συνεργασία με την Γενική Γραμματεία Επαγγελματικής Εκπαίδευσης, Κατάρτισης και Διά Βίου Μάθησης, με χρηματοδότηση από το ΕΣΠΑ.

**Σπύρος Σταματόπουλος**

**Πρόεδρος Επιτροπής Παιδείας & Αθλητισμού**

**Δήμαρχος Συκιωνιών**

1 Βλέπε https://kede.gr/decision/syzitisi-kai-lipsi-apofasis-epi-tou-schediou-tou-tomeakou- programmatos-anaptyxis-tpa-tou-ypourgeiou-paideias-kai-thriskevmaton-sto-plaisio-tis-1is- programmatikis-periodou-2021-2025-tou-ethnikou-prog/